Ғөмүмән, Яңы Балапан ауылында һәр нәмәнән аҡса эшләргә өйрәнгән халыҡ йәшәй. Күрәһең, бында ауылдың бик уңайлы урында, ике ҙур ҡала араһында, ултырыуы ла йоғонто яһайҙыр. Бер яҡта – Белорет, икенсе яҡта – Магнитогорск. Хәлим ағайҙар ҙа ҡайҙа тауар үтемлерәк, шул ҡалаға йөрөй. Техникаһы булған кеше рәхәтләнеп тиҙәген дә һата. Хәлим ағай һөйләүенсә, тиҙәк тә ҡалала бик үтемле тауар, ҡала халҡы, баҡсаға тип, «һә» тигәнсе алып бөтә икән. Бәләкәйерәк йөктө 1500 һумға, ҙурҙарын 3000 һумға «осорорға» мөмкин.